Ataasiightekaq aghneq Passover‑em Neqenghaghqelleghqaanun.
Jesus‑em liisimakegkanga qantaghaqun Atamun aglalleghqani unilluku una nuna.
Quunpeng piniqegkaqii tamaakut ellmi pini nunamelnguut,
piniqegkaqii kenlemun.
Tawani ighivgaghmi Jesus‑enkut maligsaaghtekullghiit qerngughutkat neghnaluteng.
Tughneghaam apeghiiqaa sumeghtaghaatkesqelleq Judas Iscariot‑mun uveghpagutesqelluku Jesus.
(Judas ighneqegkanga Simon‑em.)
Jesus‑em liisimakegkanga Atam tuunegkaqegkanga aghtughyaghqaanghilleghmeng samun tamaghhaanun.
Liisimakegkangallu Kiyaghneghmeng pingutni,
aglalleghqanillu Kiyaghneghmun.
Neghuutnguluteng tawani Jesus nekevluni,
qaasliit aatkani mataghqughluki,
veglluk qukamikun qillghutkaa.
Taagken aghmigusik meghmeng imighlukek maligsaaghtemi itegiit ughvughtuqii,
qukaminilngughmeng vegllugmeng sangigtaqluki.
Jesus‑em kaatkaa Simon Peter,
Peter‑em aaptekaa,
“Ataneq,
iteganka ughvughnaqsikii?”
Jesus‑em kiimsiqaa,
“Liigiknaanghitan saaqutka maaten iwernga taakwaningani liigikellequten.”
Peter‑em pikaa,
“Iteganka ughvughnaanghitngwaaghaten.”
Jesus‑em pikaa,
“Ughvunghilkumki itegaghten,
maligsaaghteknanighlleqamken.”
Simon Peter‑em pikaa,
“Ataneq,
naqam iteganka ughvuneghmeng taaqegkufki iiggenkallu naasquqallu pinaketen.”
Jesus‑em pikaa,
“Yuuk ughvughqenneghmini iqangiitaqaa,
itegaghhiinii ughvughyaghqaawaqut qagani igleghlluni iteneghmini.
Qamagllusi iqangitusi,
iwerngaqun kina ataasiq.”
Jesus‑em liisimakegkanga kinangutanga uveghpagutiyaghqaq ellmineng.
Tamaaken apalluqluku whaten pikaalghii,
“Qamagllusi iqangitusi,
iwerngaqun kina ataasiq.”
Taaqsamiki itegiit ughvughtuneghmeng qaasliit aatkani aalluki aqumenqiglluni aaptekii,
“Liigikenghistegguu taana ughvughtughilqa itegaghpesineng?
Tuqlughaqaghpesinga Apeghtughistemengllu,
Ataneghmengllu,
elqughaghtaqaghpesinga,
qayughllak tawatetunga.
Whanga,
Ataneghpesini,
Apeghtughistegpesini ughvuumakumki itegasi elpesillu ughvughyaghqaqasi ilagpesi itegiit.
Tawaten piinga usputaqesqelluku elpesinun.
Enkaam elpesillu piiqitek whanga pillemtun elpesinun.
Ipa ungipaatamsi,
qepghaghta aangataghanghituq umiilegmineng,
ungipaghtallu aangataghanghituq kayagtistemineng.
Liisimakegkufsiki tamaakut quyallequsi tawaten pikufsi.